Document ID: 32013R1387

RÅDETS FORORDNING (EU) Nr. 1387/2013
af 17. december 2013
om suspension af den fælles toldtarifs autonome toldsatser for visse landbrugs- og industriprodukter og om ophævelse af forordning (EU) nr. 1344/2011
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 31,
under henvisning til forslag fra Europa-Kommissionen, og
ud fra følgende betragtninger:
(1)
I Unionen er der for øjeblikket en utilstrækkelig eller ingen produktion af de landbrugs- og industriprodukter, der er opført i bilag I, og Unionens brugerindustriers behov kan derfor ikke imødekommes.
(2)
Det er således i Unionens interesse helt eller delvis at suspendere den fælles toldtarifs autonome toldsatser for disse produkter.
(3)
Rådets forordning (EU) nr. 1344/2011 (1) er blevet ændret mange gange. Desuden blev fiskevarer i forbindelse med ændringen ved Rådets forordning (EU) nr. 1220/2012 (2) fjernet fra anvendelsesområdet for forordning (EU) nr. 1344/2011. Af hensyn til klarheden bør forordning (EU) nr. 1344/2011 derfor erstattes i sin helhed.
(4)
Forordningerne om suspension af de autonome toldsatser for visse industri- og landbrugsprodukter har i stor udstrækning videreført tidligere foranstaltninger. For at rationalisere gennemførelsen af de pågældende foranstaltninger er det derfor hensigtsmæssigt ikke at begrænse denne forordnings gyldighedsperiode, idet dens anvendelsesområde kan tilpasses, og produkter tilføjes eller fjernes fra bilag I til denne forordning ved en rådsforordning.
(5)
På grund af deres midlertidige karakter bør der foretages en systematisk revision af suspensionerne i bilag I til denne forordning senest fem år efter deres anvendelsesdato, eller at de blev forlænget. På baggrund af en revision, der foretages på Kommissionens initiativ, eller efter anmodning fra en eller flere medlemsstater kan det endvidere til enhver tid blive nødvendigt at ophæve visse suspensioner efter forslag af Kommissionen, hvis det ikke længere er i Unionens interesse at opretholde suspensionerne eller på grund af teknisk produktudvikling, ændrede forhold eller økonomiske tendenser på markedet.
(6)
Statistikker for visse varer anført i bilag I til denne forordning angives ofte i stykker, kvadratmeter eller andre måleenheder end vægt. Sådanne supplerende enheder findes imidlertid ikke i den kombinerede nomenklatur i bilag I til Rådets forordning (EØF) nr. 2658/87 (3). Det er derfor nødvendigt at fastslå, at ikke kun vægten i kilogram eller tons, men ligeledes relevante supplerende enheder af det pågældende produkt til import anføres i angivelsen om overgang til fri omsætning.
(7)
Da det er nødvendigt, at de i denne forordning fastsatte suspensioner får virkning fra den 1. januar 2014, bør denne forordning træde i kraft straks efter offentliggørelsen i Den Europæiske Unions Tidende og anvendes fra den 1. januar 2014.
(8)
I overensstemmelse med proportionalitetsprincippet og for at virkeliggøre de grundlæggende målsætninger om at forbedre Unionens industris konkurrenceevne og derved gøre denne i stand til at fastholde eller skabe beskæftigelse og modernisere sine strukturer er det nødvendigt og hensigtsmæssigt at fastsætte bestemmelser om suspensionen af den fælles toldtarifs toldsatser for produkterne i bilag I. I overensstemmelse med artikel 5, stk. 4, i traktaten om Den Europæiske Union, går denne forordning ikke ud over, hvad der er nødvendigt for at nå de tilstræbte mål -
VEDTAGET DENNE FORORDNING:
Artikel 1
De autonome toldsatser i den fælles toldtarif for de landbrugs- og industriprodukter, som står opført i bilag I, suspenderes.
Artikel 2
1. Kommissionen kan til enhver tid og i følgende tilfælde revidere suspensionerne for produkter, der står opført i bilag I:
a)
på eget initiativ
b)
efter medlemsstaternes anmodning.
2. Kommissionen foretager revision af suspensionerne i det år, der er anført i bilag I.
Artikel 3
Hvis en angivelse til overgang til fri omsætning indgives for produkter, der er omfattet af KN-koderne eller TARIC-koderne anført i bilag II, anføres den i dette bilag fastlagte supplerende enhed i det relevante felt i angivelsen.
Artikel 4
Forordning (EU) nr. 1344/2011 ophæves.
Artikel 5
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2013.

Labels: 1
7
3
6
15